Gimė 1979 m. rugsėjo 24 d. Antazavės kaime (Zarasų r.). 1997 m. baigė Dusetų Kazimiero Būgos vidurinę mokyklą. 2003 m. baigė Vilniaus pedagoginio universiteto Gamtos mokslų fakultetą, įgijo biologijos mokytojos specialybę.
2002 m. – Vilniaus rajono Nemėžio vidurinės mokyklos biologijos mokytoja, 2002–2003 m. – Vilniaus Simono Daukanto vidurinės mokyklos biologijos mokytoja, 2003–2005 m. – Zarasų rajono Turmanto pagrindinės mokyklos biologijos mokytoja, 2005–2011 m. – Botanikos instituto vyr. laborantė, 2011–2013 m. – Gamtos tyrimų centro Botanikos instituto Biodestruktorių tyrimo laboratorijos biologė, nuo 2013 m. – mokslo darbuotoja.
2012 m. Gamtos tyrimų centre apgynė daktarės disertaciją „Candida Berkhout genties mielių paplitimas, biologiniai savitumai ir prevencinių priemonių prieš jas paieška“1. 2012 m. suteiktas daktarės laipsnis.
Disertacijoje aprašomas Candida mielių paplitimas įvairiuose substratuose bei žmogų supančioje aplinkoje, aiškinami jų biologiniai savitumai, tiriamos prevencinės priemonės užterštumui šiomis mielėmis sumažinti. Tyrimų metu iš gamtinių substratų (dirvožemio, vandens ir filosferos) maisto produktų, gyvenamosios ir darbo aplinkos oro, žmogaus patologinės medžiagos buvo išskirti ir identifikuoti 498 mielių izoliatai. Candida genčiai priklausančios mielės sudarė 31 % visų mielių rūšių. Išskirtos 26 Candida rūšys, iš jų keturios naujos Lietuvos mikobiotai – C. magnoliae, C. saitoana, C. oleophila ir C. sorboxylosa.
Parašė 24 mokslinius straipsnius, keletą mokslo populiarinamųjų straipsnių.
Lietuvos mikrobiologų draugijos narė.
Nuorodos
1 Švedienė J. Candida Berkhout yeasts: distribution, biological peculiarities and search for preventive measures against them = Candida Berkhout genties mielių paplitimas, biologiniai savitumai ir prevencinių priemonių prieš jas paieška: summary of doctoral dissertation. – Vilnius, 2012. – 26 p.